*****

ΚΑΝΟΝΙΣΜΟΣ (ΕΟΚ) αριθ. 2770/90 ΤΗΣ ΕΠΙΤΡΟΠΗΣ

της 27ης Σεπτεμβρίου 1990

σχετικά με τα προσωρινά μέτρα που εφαρμόζονται στον τομέα του πρόβειου και αίγειου κρέατος μετά την ενοποίηση της Γερμανίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2684/90 του Συμβουλίου της 17ης Σεπτεμβρίου 1990 σχετικά με τα προσωρινά μέτρα που εφαρμόζονται μετά την ενοποίηση της Γερμανίας και πριν από τη θέσπιση μεταβατικών μέτρων που πρέπει να ληφθούν από το Συμβούλιο είτε σε συνεργασία, είτε κατόπιν διαβουλεύσεων με το Ευρωπαϊκό Κοινοβούλιο (1), και ιδίως το άρθρο 3,

Εκτιμώντας:

ότι ο κανονισμός (ΕΟΚ) αριθ. 2684/90 προβλέπει μεταξύ άλλων ότι είναι δυνατό να αποφασιστεί προσωρινά και για περιορισμένη περίοδο να επέλθουν στην κοινοτική ρύθμιση στους τομείς της κοινής γεωργικής πολιτικής οι αυστηρά απαραίτητες προσθήκες και προσαρμογές για την επίλυση των προβλημάτων που απορρέουν από την ενοποίηση της Γερμανίας πριν λάβει απόφαση το Συμβούλιο επί των προτάσεων της Επιτροπής σχετικά με τα μεταβατικά μέτρα και τις απαραίτητες προσαρμογές μετά την ένταξη της Λαϊκής Δημοκρατίας της Γερμανίας στην Κοινότητα· ότι αυτές οι προσθήκες και οι προσαρμογές οφείλουν να τηρούν τις γενικές οικονομικές αρχές της κοινής γεωργικής πολιτικής·

ότι, επειδή δεν υπάρχει στον τομέα του πρόβειου και αίγειου κρέατος επαρκής περίοδος προσαρμογής και πάγια πρακτική, δεν είναι προσωρινά δυνατό να λαμβάνονται υπόψη ήδη από την ημερομηνία ενοποίησης της Γερμανίας οι καταστάσεις τιμών που εφαρμόζονται στο έδαφος της πρώην Λαϊκής Δημοκρατίας της Γερμανίας για τον καθορισμό των τιμών των σφαγίων των προβατοειδών στις αντιπροσωπευτικές αγορές της Κοινότητας και για τους σκοπούς της διαχείρισης της κοινοτικής αγοράς·

ότι πρέπει, για να εξασφαλιστεί η σταθερότητα της κοινοτικής αγοράς, να υπάρξει εγγύηση ότι θα εκτελεστούν οι συμφωνίες που έχει συνάψει η πρώην Λαϊκή Δημοκρατία της Γερμανίας με τρίτες χώρες πριν από την ενοποίηση· ότι πρέπει, για το λόγο αυτό, να επιτραπεί στη Γερμανία να καταβάλει με εθνικά κεφάλαια επιστροφή κατά την εξαγωγή των εν λόγω προϊόντων·

ότι τα μέτρα που προβλέπει ο παρών κανονισμός εφαρμόζονται με την επιφύλαξη τροποποιήσεων που μπορεί να προκύψουν από αποφάσεις του Συμβουλίου επί των προτάσεων που υπέβαλε η Επιτροπή στις 21 Αυγούστου 1990·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προβατοειδών και Αιγοειδών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Μέχρι τις 31 Δεκεμβρίου 1990, δεν λαμβάνονται υπόψη τα στοιχεία σχετικά με την παραγωγή πρόβειου κρέατος ούτε και οι τιμές που διαπιστώνονται στο έδαφος της πρώην Λαϊκής Δημοκρατίας της Γερμανίας για τον καθορισμό των τιμών των σφαγίων προβατοειδών στις αντιπροσωπευτικές αγορές της Κοινότητας, κατ' εφαρμογή του κανονισμού (ΕΟΚ) αριθ. 1481/86 της Επιτροπής (2).

Άρθρο 2

Επιτρέπεται στη Γερμανία να χορηγεί με εθνικά κεφάλαια επιστροφή κατά την εξαγωγή προϊόντων που αποτελούν αντικείμενο συμφωνιών τις οποίες συνήψε η πρώην Λαϊκή Δημοκρατία της Γερμανίας με τρίτες χώρες πριν από τις 3 Οκτωβρίου 1990. Δεν λαμβάνονται υπόψη οι συμφωνίες που δεν περιέχουν συγκεκριμένες δεσμεύσεις όσον αφορά τις τιμές και τις ποσότητες.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την ημερομηνία της ενοποίησης της Γερμανίας, έως ότου αρχίσει να ισχύει, βάσει της σχετικής πρότασης που υποβλήθηκε στις 21 Αυγούστου 1990, ο κανονισμός του Συμβουλίου σχετικά με τα μέτρα μεταβατικού χαρακτήρα και τις προσαρμογές στο γεωργικό τομέα λόγω της ενσωμάτωσης της επικράτειας της πρώην Λαϊκής Δημοκρατίας της Γερμανίας στην Κοινότητα. Ο παρών κανονισμός εφαρμόζεται, ωστόσο, το αργότερο μέχρι τις 31 Δεκεμβρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 263 της 26. 9. 1990, σ. 1.

(2) ΕΕ αριθ. L 130 της 16. 5. 1986, σ. 12.